Projektisopimus

1. Sopimuksen osapuolet

Tämä opiskelijaprojektisopimus (jäljempänä Sopimus) on tehty toimeksiantajana toimivan Stresstech Oy:n (jäljempänä Yritys), asettajana toimivan Jyväskylän yliopiston / tietotekniikan laitoksen (jäljempänä Laitos) ja toteuttajana toimivan Serti-projektiryhmän jäsenten (jäljempänä Ryhmä) välillä. Ryhmä koostuu seuraavista Laitoksen opiskelijoista:

Susanna Blomqvist,
Antti Korhonen, 
Heikki Mylläri ja
Pekka Pakari

Kukin Ryhmän jäsen vastaa Sopimuksen velvoitteista omasta puolestaan. 

2. Määrittelyt

Sopimuksella sovitaan tietotekniikan opiskelijaprojektista (jäljempänä Projekti), josta käytetään myös nimeä Serti-projekti. Sovelluksella tarkoitetaan Ryhmän toteuttamaa ajettavaa ohjelmistoa, sen sisältäviä komponentteja ja lähdekoodeja sekä ohjelmiston tai käyttämiä datoja ja siihen kuuluvia ohjedokumentteja. Tuloksilla tarkoitetaan Ryhmän Yritykselle Projektien puitteissa toteuttamaa Sovellusta ja dokumentteja sekä muita aineistoja ja materiaalia.

Projektia ja toteutettavaa Sovellusta kuvataan tarkemmin Projektin ensimmäisen kuuden viikon aikana Ryhmän toimesta laadittavassa projektisuunnitelmassa, vaatimusmäärittelyssä ja sovellussuunnittelmassa. Kyseiset Suunnitteludokumentit tulevat olemaan Sopimuksen liitteitä 1-3. 
3. Sopimuksen kohde ja Projektin taustaa

Projekti toteuttaa Yritykselle moottoriohjaimen  testaus- ja säätösovelluksen (Serial Tester, jäljempänä Sovellus) C++-ohjelmointikieltä ja MFC-luokkakirjastoa käyttäen.

Projekti alkaa 31.1.2003 ja päättyy toukokuussa 2003. Projekti koostuu seuraavista vaiheista:

aiheeseen tutustuminen,
nykyjärjestelmään tutustuminen,
projektisuunnitelman laatiminen,
vaatimusmäärittelyn laatiminen,
sovellussuunnittelman laatiminen,
Sovelluksen toteutus ja testaus,
ohjelmisto- ja projektiraporttien laatiminen, sekä tarvittaessa 
Sovelluksen käyttö- ja asennusohjeen laatiminen.

Sovellus on tarkoitettu laitteiston testaukseen ja säätöön. StressLogic on Yrityksen valmistama moottoriohjainlogiikka ja i/o piirilevy. StressLogicin asetusten säätäminen ja konfigurointi hoidetaan käyttäen RS232-yhteyttä (PC:n sarjakaapeli). Nyt kaikki testaukset, asetukset ja parametrien lukemiset joudutaan tekemään manuaalisesti käyttäen terminaalia, mikä on työlästä.

Sovelluksen on tarkoitus olla ratkaisu ongelmaan. Sen avulla voidaan helposti asettaa, lukea ja tarkkailla StressLogicin parametrejä ja i/o portteja ilman, että käskyjä täytyisi antaa manuaalisesti. 
4. Sopimuksen osapuolten velvollisuudet

 4.1. Yritys

Yrityksen velvollisuutena on tarkentaa yhdessä Ryhmän kanssa Suunnitteludokumentteja yksityiskohtien osalta sekä tarjota sille sisällöllistä opastusta ja koulutusta Projektin tavoitteiden saavuttamiseksi. Yrityksen puolelta aihealueeseen ja käytettäviin ohjelmistoihin liittyvää ohjausta antaa Lasse Suominen, Tapio Hirvelä, Aapo Tamminen ja Ilkka Urtamo. 

Yrityksen velvollisuutena on maksaa sille kuuluvat maksut kohdan 6 mukaisesti ja toimittaa ryhmälle tarvittavat laitteet ja laitteistot.

Yrityksen velvollisuutena on toimittaa Projektin alkaessa Ryhmän käyttöön riittävä määrä ohjelmistokehityksessä tarvittavien ohjelmointityökalujen lisenssejä, ellei niiden täyslisenssejä (ei siis koske oppilaitoslisenssejä) ole saatavissa Laitokselta. Lisenssit palautuvat Projektin päätyttyä Yritykselle. 

4.2. Laitos

Laitoksen velvollisuutena on tarjota Projektille lukittava huone sekä neljä mikroa, jotka sisältävät tarvittavat käyttöjärjestelmät ja ohjelmat. Laitos tarjoaa Ryhmän käyttöön Visual Studio-ohjelmankehitysympäristön. 

Laitos vastaa myös Projektiin liittyvistä välineistä ja tarvikkeista sekä Ryhmän matkakuluista Yrityksen toimipaikalle tehtyjen Projektiin liittyvien matkojen osalta.

Laitoksen tulee tarjota ohjausta ja koulutusta Projektin läpiviemiseksi. Laitokselta Projektin edistymistä ja opintojaksoa ohjaa Jukka-Pekka Santanen sekä Sovelluksen ohjelmointia ohjaa Rainer Koreasalo.

4.3. Ryhmä

Ryhmän tehtävänä on läpiviedä Projekti sekä toteuttaa Sovellus ja muut sovitut Tulokset liitteissä 1-3 mainittujen Suunnitteludokumenttien ja niihin myöhemmin tehtyjen tarkennusten ja erikseen sovittujen mahdollisten muutosten mukaisesti. Kukin Ryhmän jäsen käyttää opintojakson puitteissa Projektiin aikaa vähintään 200 työtuntia. 

5. Sopimuksen osapuolten oikeudet
 
5.1. Yritys

Jyväskylän yliopiston tietotekniikan laitoksen Sovellusprojekteissa on käytössä kaksi kohdassa 6 mainittua hintaluokkaa. Niissä sovelletaan Projektin Tuloksiin poikkeavia käytäntöjä käyttö- ja omistusoikeuksien jaon sekä julkisuuden suhteen. Yrityksellä on oikeus valita hintaluokka Projektin kuluessa.

Molemmissa hintaluokissa Yritys saa kaikki oikeudet Ryhmän Yritykselle luovuttamiin Projektin Tuloksiin. Kyseiset oikeudet käsittävät esineoikeuden lisäksi patentit, tekijänoikeudet ja muut aineettomat oikeudet sekä muuntelu- ja edelleenluovutusoikeudet.

Yrityksen oikeutta Tuloksiin rajoittavat kuitenkin jäljempänä kohdissa 5.2 ja 5.3 kuvatut hintaluokasta riippuvat Laitoksen ja Ryhmän rinnakkaiset käyttö- ja omistusoikeudet. Hintaluokat eroavat käyttö- ja omistusoikeuksien jaon ja Tulosten julkisuuden suhteen seuraavissa kolmessa kappaleessa kuvatuilla tavoilla.

Korkeammassa hintaluokassa Sovellus on kokonaisuudessaan salassa pidettävä ja sitä tai sen osia ei sisällytetä Laitokselle ja Ryhmälle jäävään projektidokumentaatioon. Yrityksellä on korkeammassa hintaluokassa halutessaan oikeus ennen Sopimuksen päättymistä tarkastaa ja rajata Laitokselle ja Ryhmälle jääviä Tuloksia kohdissa 5.2, 5.3 ja 11 kuvatuilla tavoilla.

Alemmassa hintaluokassa Projektissa syntyneet Tulokset ovat julkisia. Alemmassa hintaluokassa johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ohella myös Jyväskylän yliopistolla ja Ryhmän jäsenillä kohdissa 5.2, 5.3 ja 11 kuvatuilla tavoilla.

Alemman hintaluokan yhteydessä voidaan Yrityksen liiketoiminnan kannalta salassa pidettäviksi katsotut tiedot kuitenkin jättää pois Laitokselle julkisesti esille jäävistä Tuloksista. Tällaisiksi liiketoiminnan kannalta salassa pidettäviksi katsottaviin tietoihin voidaan lukea mm. käytännön tapausten data. Salassapidosta päätetään johtoryhmässä. 

5.2. Laitos

Laitos saa korvauksena Projektista kohdassa 6 määritellyn maksun Projektin päättyessä.

Laitoksella on oikeus käyttää Projektia referenssinään. Laitoksella on oikeus käyttää Projektin Tuloksia opetus-, tutkimus- ja esittelytarkoituksiin niiltä osin, joita johtoryhmässä ei erikseen sovita salaisiksi. Laitoksella on oikeus sijoittaa Projektissa opinnäytteeksi vaaditut julkisiksi sovitut Projektin Tulokset sisältävä projektikansio julkisesti nähtäville Laitoksen tiloihin.

Alemmassa hintaluokassa Projektissa syntyneet Tulokset ovat julkisia. Tulosten julkisuus tarkoittaa mm. sitä, että Laitos voi hyödyntää niitä vapaasti julkaisuissa ja ne voidaan asettaa saataville tietoverkkojen kautta (esimerkiksi WWW:lle).

Alemmassa hintaluokassa johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ja Ryhmän jäsenten ohella myös Laitoksella. Tämä tarkoittaa sitä, että Jyväskylän yliopiston opiskelijat ja henkilökunta voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi. 

5.3. Ryhmä

Ryhmän jäsenillä on oikeus käyttää Projektia referenssinään. Ryhmän jäsenillä on oikeus hyödyntää Projektin Tuloksia esittelytarkoituksiin sekä omissa opinnäytteissään ja julkaisuissaan niiltä osin, joita johtoryhmässä ei erikseen sovita salaisiksi.

Alemmassa hintaluokassa Projektissa syntyneet Tulokset ovat julkisia. Tulosten julkisuus tarkoittaa mm. sitä, että Ryhmän jäsenet voivat hyödyntää niitä vapaasti omissa julkaisuissaan sekä ne voidaan asettaa saataville tietoverkkojen kautta (esimerkiksi WWW:lle).

Alemmassa hintaluokassa johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ja Laitoksen ohella myös Ryhmän jäsenillä. Tämä tarkoittaa sitä, että Ryhmän jäsenet voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi. 

5.4. Oikeudet Tuloksiin ja hankintoihin

Projektissa mahdollisesti syntyvät keksinnöt, tekijänoikeuden suojaamat teokset ja muihin Projektin Tuloksiin syntyneet aineettomat oikeudet kuuluvat yksinomaan Yritykselle poislukien kohdissa 5.1, 5.2 ja 5.3 mainitut käyttö- ja omistusoikeuksia koskevat poikkeukset. Mikäli Projektin puitteissa syntyy keksintöjä, Yritys maksaa keksijälle kohtuullisen korvauksen.

Yritys saa omistus-, tekijän- ja muut oikeudet Projektin aikana syntyneeseen materiaaliin ja aineistoon siten kuin kohdissa 5.1, 5.2 ja 5.3 on sovittu.

Projektia varten hankitut laitteet, ohjelmistot ja muut välineet omistaa se osapuoli, joka on hankinnan tehnyt. 

5.5. Oikeuksien siirtyminen

Kohdissa 5.1 - 5.4 mainitut oikeudet siirtyvät Yritykselle vasta, kun Yritys on täyttänyt sille kohdissa 4.1 ja 6 mainitut velvollisuutensa.

Jos em. lauseessa mainittuja velvollisuuksia ei ole täytetty kahden kuukauden kuluessa Projektin päättymisestä, kaikki oikeudet Ryhmän toteuttamaan Sovellukseen ja Tuloksiin säilyvät Ryhmällä. 

6. Maksut ja maksuaikataulu
Tietotekniikan laitoksen Sovellusprojekteissa on käytössä Jyväskylän yliopiston ulkopuolisille tilaajille kaksi hintaluokkaa. Ne poikkeavat toisistaan kohdissa 5.1, 5.2 ja 5.3 esitettyjen Projektiin Tuloksiin sovellettavien erilaisten oikeuksien jaon ja julkisuuden suhteen. 

Alemmassa hintaluokassa Laitos laskuttaa Yritystä 1000 euroa (+alv) Ryhmän jäsentä (eli opiskelijaa) kohti. Korkeammassa hintaluokassa Yritystä laskutetaan 2000 euroa (+alv) Ryhmän jäsentä kohti. 

Projektimaksu Yritykselle on siis neljästä  jäsenestä (opiskelijasta) koostuvan Ryhmän tapauksessa 4000 euroa (+alv) alemmassa hintaluokassa ja 8000 euroa (+alv) ylemmässä hintaluokassa. Yrityksen tulee valita hintaluokka ennen Projektin päättymistä. Jos Projekti ei toteudu projektiosapuolten sopimalla tavalla, on myös mahdollista alentaa projektimaksua Projektin johtoryhmän päätöksellä. 
Yrityksen tulee maksaa Laitokselle em. projektimaksu kuukauden kuluessa Laitoksen lähetettyä laskun Projektin päätyttyä. 
  
7. Muutosten tekeminen Sopimukseen
Sopimusta, liitteiden 1-3 Suunnitteludokumentteja lukuunottamatta, voidaan muuttaa ainoastaan kirjallisella kaikkien Sopimuksen osapuolten allekirjoittamalla sopimuksella. 
  
8. Raportointi ja Projektin johto
Ryhmä raportoi liitteiden 1-3 Suunnitteludokumenttien mukaisesti Projektin edistymisestä ja Tuloksista Projektin johtoryhmälle. Projektin johtoryhmään kuuluvat 

- Lasse Suominen 	 toimitusjohtaja 	Stresstech Oy 	
- Tapio Hirvelä	 elektroniikkainsinööri	Stresstech Oy 	
- Jukka-Pekka Santanen	 lehtori	JY/tietotekniikka 	
- Susanna Blomqvist 	 fil. yo.	JY/tietotekniikka 	
Johtoryhmän yksimielisellä päätöksellä voidaan Suunnitteludokumentteja muuttaa, jos muutokset eivät vaikuta varsinaisen Sopimuksen (ilman liitteitä), eikä muiden liitteiden sisältöön. Muutokset on dokumentoitava sellaisinaan johtoryhmän kokouksen pöytäkirjaan tai sen liitteeseen, joka voi myös olla kyseisen suunnitteludokumentin uusi versio. 
  
9. Takuu ja ylläpito

Projektin Tulosten käyttö tapahtuu Yrityksen omalla vastuulla. Koska kyseessä on opinnäytetyö, ei Ryhmä, ei Laitos, eikä Jyväskylän yliopisto anna Projektin Tuloksille takuuta, eivätkä em. osapuolet myöskään sitoudu millään tavalla ylläpitämään tuloksia. Sen sijaan Projektin aikana Tuloksissa havaitut virheet pyritään korjaamaan, mikäli Projektille määritellyt resurssit sen sallivat. 

Ryhmän jäsenet voivat jatkaa Sovelluksen kehittämistä palkattuina työntekijöinä tai jonkin toisen opintojakson puitteissa. Jatkosta sopii kukin Ryhmän jäsen Yrityksen kanssa erikseen sekä opintojakson tapauksessa myös Laitoksen kanssa. 
 
10. Vahingonkorvaukset ja kiistojen ratkaisu
Sopimuksen osapuolet eivät ole vastuussa mistään välillisistä vahingoista toisilleen. Korvausten enimmäismäärä on rajoitettu Projektin maksujen kokonaissummaan. Mahdollisista vahingonkorvauksista ulkopuolisille Sopimuksen osapuolet vastaavat itsenäisesti. 
Sopimuksen tulkinnasta aiheutuvat erimielisyydet ratkaistaan ensisijaisesti neuvotteluin. Mikäli näin ei päästä ratkaisuun, Sopimusta koskevat ristiriitaisuudet käsitellään yliopistopaikkakunnan käräjäoikeudessa. 
  
11. Luottamuksellisuus ja salassapito

Yrityksen toimittamia ohjelmia, dokumentteja ja muita aineistoja ei liitetä Laitokselle, eikä Ryhmän jäsenille jäävään dokumentointiin ilman Yrityksen lupaa. 
Projektin Tulosten salassapito yksilöidään viimeistään Projektin päättyessä. Molempien kohdissa 5.1 ja 6 mainittujen hintaluokkien tapauksessa Projektin Tulokset tarkastetaan Yrityksellä, jolloin mahdolliset liiketoiminnan kannalta salattaviksi sovitut tiedot poistetaan Laitokselle ja Ryhmän jäsenille jäävistä dokumenteista. 
12. Sopimuksen siirtäminen
Sopimusta ei saa siirtää ilman Sopimuksen muiden osapuolten etukäteen antamaa kirjallista lupaa. 
  
13. Sopimuksen päättäminen
Sopimus päättyy, kun Suunnitteludokumenteissa kuvattu Projekti on johtoryhmän päätöksellä todettu päättyneeksi, tai viimeistään 15.6.2003 

Sopimus voidaan purkaa jo aiemmin Sopimuksen osapuolten kirjallisella sopimuksella, mikäli Projektin jatkaminen osoittautuu epätarkoituksenmukaiseksi. Sopimuksen purkautumisesta ei Sopimuksen osapuolille synny vahingonkorvausvelvollisuutta toisilleen, eikä aiheutuneiden kustannusten maksuvelvollisuutta. 
  
14. Sopimuksen liitteet ja etusijajärjestys
Sopimukseen sisältyvät seuraavat liitteet: 
Liite 1. Projektisuunnitelma. 
Liite 2. Vaatimusmäärittely. 
Liite 3. Sovellussuunnitelma. 
Jos Sopimuksen ja liitteiden välillä on ristiriitaa, sovelletaan ensisijaisesti Sopimusta ja sen jälkeen liitteitä numerojärjestyksessä pienimmästä suurimpaan. 
  
15. Allekirjoitukset ja päiväys
Tämä Sopimus tulee voimaan, kun kaikki Sopimuksen osapuolet ovat sen allekirjoittaneet. Sopimuksesta on tehty kuusi samanlaista kappaletta, yksi kullekin osapuolelle. 
Jyväskylässä 15.10.2002 			
			
Stresstech Oy 			

			

Lasse Suominen 				
toimitusjohtaja 				

Jyväskylässä --.--.2003 				
				
Jyväskylän yliopisto 				
tietotekniikan laitos 				

				
				
Tapani Ristaniemi	Päivi Jämsen	Jukka-Pekka Santanen		
professori 	amanuenssi	lehtori		
laitoksen johtaja 				

				
				
Jyväskylässä --.--.2002 				
				
Serti-projekti 				

				
Susanna Blomqvist 	Antti Korhonen	Heikki Mylläri	Pekka Pakari	
fil. yo 	fil.yo	fil. yo 	fil. yo